Miguela Xuereb  Il-Professur tal-Matematika Josef Lauri qal li dawk li ma jiħdux il-vaċċin għandhom 27 darba iżjed ċans li jaqbadhom il-Covid-19. Fi bloggata fuq Newsbook.com.mt, l-akkademiku qabbel din il-probabbiltà mal-probabbiltà ta' xi ħadd imlaqqam li jieħu l-Covid-19. Huwa bbaża l-kalkoli tiegħu fuq statistika provduta minn Dr Tanya Melillo lit-Times of Malta. Hija indikat li min-numru ta' każijiet li nstabu ta' Covid-19, 25% kienu mlaqqmin u 75% le. Prof. Lauri rraġuna li skont din l-istatistika, il-probabbiltà li xi ħadd mhux imlaqqam jaqbdu l-coronavirus hija ta' 75 minn 40,000, filwaqt li l-probabbiltà li persuna mlaqqma jaqbadha l-virus hija ta' 25 minn 360,000. Kompla bil-kalkoli tiegħu sakemm wasal għall-konklużjoni li persuna mhux imlaqqma għandha 27 darba aktar ċans li jaqbadha l-virus minn persuna mlaqqma. Sal-lum ingħataw 784,729 tilqima, u 404,760 persuna huma mlaqqmin kompletament. Bosta huma n-nies li jirrifjutaw li jieħdu l-vaċċin, kemm Malta, kif ukoll barra, u saru diversi protesti kontra t-tilqima. Pajjiżi bħall-Ġermanja qed jieħdu ċerti miżuri biex iħajru lin-nies jieħdu l-vaċċin, pereżempju billi jagħmlu s-swab tests bil-ħlas għal dawk mhux imlaqqmin , filwaqt li fil-Kanada, il-ħaddiema tal-Gvern iridu jieħdu t-tilqima bilfors, inkella jitkeċċew. Ftit jiem ilu L-anti-vaxxers reġgħu pprotestaw fil-Belt F'April, Prof. Lauri spjega li r-riskju tal-vaċċin dejjem irid jitqabbel mar-riskji li tista' ġġib id-deċiżjoni li ma tiħdux. Għalhekk, kemm l-Aġenzija Ewropea għall-Mediċini kif ukoll l-Organizzazzjoni Dinjija tas-Saħħa jibqgħu jirrakkomandaw li l-vaċċin għandu jittieħed.